寄題潭帥王樞使佚老堂
作者：范成大
朝代：宋

paragraphs: 孺子滄浪濯纓處，千載新堂來卜鄰。
潦收無波徹底靜，東湖之水堂中人。
濛陽花譜勝洛下，竹西藥闌來海瀕。
新篁綠沉桂丹渥，嶽立奇石蒼苔皴。
賞心滿眼伴閉戶，天風夜下扶車輪。
胸中種蠡妙經濟，鬢鬚白雪朱顔春。
蒼生未佚身未老，斯堂未可忘斯民。
四年西略可萬世，孤撐獨立扛千鈞。
匹馬幡幡恃天日，危言岌岌愁鬼神。
浮生蚤休信不惡，持此欲去非吾聞。
客遊瀟湘逢騎吹，知公已爲蒼生起。
公今少勞佚者多，湛輩乃可寒江蓑。